Pat Metheny

**Patrick Bruce Metheny** (født 1954 i Lee's Summit, Missouri, USA) er en amerikansk jazz- og jazz-fusiongitarist.

## Biografi
Metheny vokste opp i en svært musikalsk familie, og begge foreldrene var dyktige amatørmusikere. Hans far Dave og morfar Delmar B. Hansen spilte trompet, og moren Lois Hansen Metheny var sanger. Pat Metheny har norske aner fra Larvik på morssiden. Som åtteåring begynte han å spille trompet som broren Mike, men skiftet til gitar fire år senere, etter å ha hørt The Beatles for første gang. Som 15-åring spilte han med de beste jazzmusikerne i Kansas City, og i en alder av 18 ble han gitarlærer ved University of Florida. Det store gjennombruddet kom i 1974, da han ble medlem i den amerikanske vibrafonisten Gary Burtons kvartett.

Under samarbeidet med Burton vokste en markant og særegen spillestil fram. Metheny har en livlig frasering på gitaren, som han kombinerer med et tydelig rytmisk fundament og stor harmonisk kreativitet. Han har fra slutten av 1970-årene og fram til i dag fremstått som en musikalsk innovatør, og regnes som en brobygger mellom jazz og andre sjangre.

Det var også gjennom Burton han møtte Manfred Eicher, mannen bak plateselskapet ECM, som skulle stå bak Methenys utgivelser fra debuten i 1975 til 1984. Det tyske plateselskapet er kjent for sin sofistikerte, klangrike lydproduksjon, og kom til å ha mye å si for utviklingen av Pat Metheny Groups *sound*. ECM-samarbeidet medførte også flere norgesbesøk for Metheny, i og med den norske lydteknikeren Jan Erik Kongshaug og Rainbow studios sentrale rolle i ECM. Etter bruddet med ECM har han gitt ut plater på ulike amerikanske selskaper, blant annet Geffen Records og Warner Bros., og de senere år Nonesuch Records.

De viktigste musikalske forbildene til Pat Metheny er gitaristene Wes Montgomery og Jim Hall, i tillegg til blant andre Charlie Parker, Miles Davis og John Coltrane.

Methenys spillestil er tydelig preget av bopens idealer. Særlig typiske er de kromatiske og pentatone vendingene. Et annet kjennetegn er hans bruk av gitarsynthesizer (en analog Roland Blue Box GR-300 gitarsynthesizer produsert i 1979), og et arsenal av mer eller mindre kjente akustiske gitarer, deriblant en 42-strengers pikassogitar, sitar-gitar, baryton-gitar, og vanlige 6-strengers gitarer med stålstrenger (The Manzer) og nylonstrenger (CLassical), alle laget av den kanadiske gitarbyggeren Linda Manzer. Det er imidlertid den elektriske jazzgitaren han bruker aller mest. Frem til tidlig på 1990-tallet var dette en Gibson ES-175, og deretter hans egen signaturmodell av merket Ibanez (PM 120).

## Samarbeidspartnere
Metheny har samarbeidet med en rekke kjente navn som Chick Corea, Michael Brecker, Ornette Coleman, Herbie Hancock, Jim Hall, Joni Mitchell, Milton Nascimento og David Bowie, både i tradisjonelle jazzkonstellasjoner og i en mer poppreget setting. Han har også skrevet filmmusikk og gjennomført flere solo-, trio- og kvartettprosjekter.  Men det er først og fremst med sin egen gruppe, Pat Metheny Group, han har definert sin musikalske identitet. Siden starten i 1977, har gruppens varierende besetning vært fundert på en trio, som foruten Metheny selv består av medkomponist og keyboardist Lyle Mays og bassist Steve Rodby (fra 1980). Sjangermessig befinner den seg i grenselandet mellom jazz, pop, rock og Americana, men har også referanser til den europeiske kunstmusikkens store impresjonister, modernister og minimalister (Claude Debussy, Maurice Ravel, Alban Berg, Dmitrij Sjostakovitsj, Steve Reich blant andre), filmmusikk (Jerry Goldsmith, Ennio Morricone) og latinamerikansk musikk. Lydbildet er, tross den store musikalske diversiteten, lett gjenkjennelig, med Methenys gitarspill, Lyle Mays' tangentbehandling og effektfull bruk av vokalise og symbaler som de mest åpenbare parametrene.

Her følger en oversikt over Pat Metheny Groups medlemmer og viktige samarbeidspartnere fra 1977 og frem til 2010 (årstall ca.):

* Pat Metheny &ndash; gitarer (1977 &ndash; 2010)
* Lyle Mays &ndash; tangenter (1977 &ndash; 2010)
* Steve Rodby &ndash; bass (1980 &ndash; 2010)
* Danny Gottlieb &ndash; trommer (1977 &ndash; 1983)
* Mark Egan &ndash; bass (1977 &ndash; 1980)
* Nana Vasconcelos &ndash; perkusjon, sang (1981&ndash; 82)
* Paul Wertico &ndash; trommer (1983 &ndash;1998)
* Pedro Aznar &ndash; div. instrumenter, sang (1983 &ndash; 1992)
* Mark Ledford &ndash; div. instrumenter, sang (1986 &ndash;1998)
* David Blamires &ndash; div. instrumenter, sang (1986 &ndash; 1998)
* Armando Marcal &ndash; perkusjon (1986 &ndash; 1992)
* Antonio Sanchez &ndash; trommer (2001 &ndash; 2010)
* Cuong Vu &ndash; trompet, sang (2001 &ndash; 2005)
* Richard Bona &ndash; div. instrumenter, sang (2001&ndash;02)
* Gregoire Maret &ndash; munnspill (2004&ndash; 2005)

De senere år har Metheny opptrådt i en rekke ulike formater: Solo, Orchestrion (i samspill med datagenererte roboter),Trio (Antonio Sanchez og Christian McBride), Pat Metheny Unity Band (Kvartett med Antonio Sanchez, Ben Wiliams og Chris Potter) og Unity Group (ibid. + Giulio Carmassi). I 2016 legger han ut på turne med et band bestående av Antonio Sanchez, Linda Oh (bass) og Gwilym Simcock (piano).

## Grammypriser
Pat Metheny og Pat Metheny Group har vunnet 20 Grammypriser. Dette omfatter sju etterfølgende priser for sju etterfølgende utgivelser. 

Metheny har vunnet Grammyprisen i følgende kategorier:
# Beste fusion (1982, 1983, 1984, 1987, 1989)  
# Beste instrumentale komposisjon (1990)  
# Beste samtidsjazz framføring/utgivelse (1992, 1993, 1995, 1998, 2002, 2005)
# Beste jazz instrumental, individuelt eller i gruppe (1997, 1999, 2007 (co-produsent for "Pilgrimage" - Michael Brecker), 2012)  
# Beste rockframføring (1998)  
# Beste instrumentale jazz, solo (2000)  
# Beste new age utgivelse (2003, 2011)

## Metheny i Norge
I tillegg til det nevnte ECM-samarbeidet har han også spilt med norske musikere som Arild Andersen  og Silje Nergaard. 

Metheny var i Molde som 20-åring i 1974. Metheny spilte på Kongsberg Jazzfestival i 1996 med Kenny Garrett, Nat Reeves og Jeff 'Tain' Watts. 

Under Moldejazz i 2001 var Metheny *Artist in residence* med seks konserter og ulike norske artister. Åpningskonserten var med Trondheim Jazzorkester under ledelse av arrangør og pianist Erlend Skomsvoll. På festivalen fikk han også prøve seg på en besetning han kjenner godt, trioformatet &ndash; gitar, bass og trommer &ndash; sammen med Arild Andersen og Paal Nilssen-Love. Ellers spilte han med Jan Gunnar Hoff Group, Silje Nergaard, Håkon Kornstad trio og Charlie Haden. 

Pat Metheny Group holdt konserter i Stavanger og Oslo 5. og 6. mai 2002, samt i Oslo 15. mai 2005. I februar 2010 var han i Oslo med prosjektet "Orchestrion".

## Diskografi

Utvalgt liste:
* *[[Bright Size Life]]* (1976 &ndash; Pat Metheny) 
* *[[Watercolors]]* (1977 &ndash; Pat Metheny) 
* *[[Pat Metheny Group (album)|Pat Metheny Group]]* (1978 &ndash; Pat Metheny Group) 
* *[[American Garage]]* (1979 &ndash; Pat Metheny Group) 
* *[[Offramp]]* (1982 &ndash; Pat Metheny Group) 
* *[[First Circle]]* (1984 &ndash; Pat Metheny Group) 
* *[[Song X]]* (1986 &ndash; Pat Metheny, Denardo Coleman, Jack DeJohnette, Ornette Coleman & Charlie Haden) 
* *[[Still Life (Talking)]]* (1987 &ndash; Pat Metheny Group) 
* *[[Letter from Home]]* (1989 &ndash; Pat Metheny Group) 
* *[[Question and Answer]]* (1990 &ndash; Pat Metheny, Dave Holland & Roy Haynes) 
* *[[Secret Story]]* (1992 &ndash; Pat Metheny) 
* *[[We Live Here]]* (1995 &ndash; Pat Metheny Group) 
* *[[Imaginary Day]]* (1997 &ndash; Pat Metheny Group) 
* *[[A Map of the World (filmmusikk)|A Map of the World]]* (1999 &ndash; Pat Metheny) 
* *[[Speaking of Now]]* (2002 &ndash; Pat Metheny Group) 
* *[[The Way Up]]* (2005 &ndash; Pat Metheny Group)

## Bøker
* "Pat Metheny Songbook," (2000) Hal Leonard, ISBN 0-634-00796-3
* Goins, Wayne: "Emotional Response to Music: Pat Metheny's 'Secret Story,'" (2001) ISBN 0-7734-7439-0
* Viva, Luigi: "Pat Metheny," Paris (1990) Editions Filipacchi

## Referanser


## Eksterne lenker
* 
* 
* 
* 
* Pat Metheny Group
* Komplett diskografi
* All Music Guide
* Pat Metheny profil, NNDB
* Jazzgitar tema